मोसानाय जोबनाय लोगो लोगोनो बर’ रेबग्रा जथुमनि आफादगिरिया सुंद’ बिबुंथि होनायसै। 9:30 रिंगायाव उदयाना मुलुग सोलोंसालिनि रेक्टर(भाइस सेन्सेलर) प्रफेसर Dr. Anal Agug Raka Sudewi, Sp S(K)आ बराय बिबुंथि होयो। प्रग्राम बायदियै 9:45 रिंगायाव मोनसे हाबाफारि दंमोन। बेनो जादोंमोन बर’ हारिनि जारिमिनारिनि बागै बिबुंसार होनाय आरो बे बिबुंसारखौ होनांगौमोन बि,टि,चिनि लेङाइ गाहाइ मावफुं सोद्रोमा काम्पा बरग’यारी बिथाङा। नाथाय, बिथाङा बर’ हारि आरो बि,टि,चिनि एंगारनो हायै खामानियाव मुखुबथि जानायनि थाखाय प्रग्रामाव बाहागो लाहैनो हायाखैमोन। अब्लाबो बिथांनि खामानिखौ बांलादेश हादरनि खाग्रासारि चिटागंनिफ्राय जोंजों बाहागो लाहैफानाय मथुरा बिकास ट्रिपुरा बिथाङा बर’ हारिजों मंग’लिय’ ग्रुपनि ट्रिपुरा, मेच एबा मेच्छे आरो बालि हारिया जारिमिनारि सोमोन्दो, गावनि भाषा, जानाय-लोंनाय आरो आसार-खन्थिजों बेसेबां नांजाब सोमोन्दो दङो बेनि बागै नोजोर बोनानै बिबुंसार होयो। जि रिंगायाव गावजों गाव आखाइ हमलायनाय आलिंगन लालायनाय आरो ग्रुप फट’ लानाय हाबाफारिया जानानै थाङो। 10:15 रिंगायाव गोदो-गोदायनिफ्रायनो गावथि दोरोंआरि(traditional)जों संनानै जाबोबाय थानाय बालियारि जामु(Balinese traditional foods)जों रेजेंगा जानाय।